Daba

Daba je zli džinovski antropomorfni mačak kreiran od strane Volta Diznija i Aba Ejverksa. Daba je jedan od dva Diznijeva zlikovca koji nije imao prvo pojavljivanje u dugometražnom filmu (osim njega to je Veliki zli vuk).

## Osnovne informacije

### Ličnost

Dabina ličnost se menjala tokom godina, ali je većinom on bio na zloj strani. On se može nazvati lopovom, lažovom, monstrumom, pa čak i bezosećajnim zlikovcem.

Njegovi planovi mogu biti vezani od sitne krađe pa sve do velikog kidnapovanja. U nekim njegovim pojavljivanjima ponašao se kao zlikovac iz čiste zabave. U ranijim pojavljivanjima, mogao se videti sa cigarom u ustima, ali je kasnije "izbacio" tu naviku (najpre zbog opšteg pravila da se u crtanim filmovima ne prikazuje konzumiranje cigareta).

Iako je u osnovi on zlikovac, u seriji *Šiljina ekipa*, malo je mekaniji. Tu je više prikazan kao spletkaroš, nego pravi zlikovac. On je, takođe, veoma strog prema svom sinu Dakiju, dok je prema ćerki Dagi malo blaži.

Kao i većina Diznijevih zlikovaca i Daba je svestan činjenice da je zao i da ga drugi ne vole. Na primer u filmu *Miki, Paja i Šilja: Tri musketara*, rekao je da je zao zato što ga majka nije volela. To je najverovatnije razlog zato što Daba prezire Mikija, jer Miki je jedan od najvoljenijih Diznijevih likova.

Tokom svih ovih godina Dabinog postojanja, bio on običan antagonista ili okrutni zlikovac, postao je osoba koju svi gledaoci prosto vole da mrze.

## Istorija

### *Alisine komedije*

Daba se prvi put pojavio u Volt Diznijevoj seriji iz dvadesetih godina, pod nazivom *Alisine komedije*. Njegov debi je bio u epizodi "Alisa rešava ukrštenicu" (15. februar 1925. godine) gde mu je ime bilo Beznogi Daba. Njegove aktivnosti ga dovode na plažu, gde on vidi Alisu kako rešava ukrštenicu. Ispostavlja se da je on kolekcionar ukrštenica i shvata da je Alisina ukrštenica retka i da nije deo njegove kolekcije. Ostatak crtanog filma je baziran na njegovom antigoniziranju Alise i njenog mačka, Julija, u nameri da ukrade ukrštenicu. U ovom crtanom filmu, Beznogi Daba je više podsećao na medveda.

### *Osvald, srećni zeka*

Kada je Volt tražio zlikovca koji će biti protivnik zeki Osvaldu, Daba je opet poslužio svrsi. On se pojavio u šestoj Osvaldovoj epizodi, "Okeanski hop" (8. septembar 1927. godine). Inspirisani Čarlsom Lindbergom, njih dvojica su se trkali avionima preko Atlantskog okeana. Hju Harman i Rolin Hamilton su tvorci nekoliko gegova, koji su se javili tokom crtanog filma, a jedan od njih je postao klasičan. Kada Osvald otrči sa litice, on nastavlja da hoda i gravitacija ne deluje sve dok on ne postane svestan iste.

### Miki Maus i prijatelji

Daba se nakon toga pojavio kao Mikijev najveći neprijatelj, počevši sa crtanim filmom *Galopirajući Gaučo*. Drugi crtani film u kome se pojavio je *Parobrod Vili*. Oba crtaća su iz 1928. godine. On je vremenom izgubio svoj medveđi izgled, i počeo je više da liči na mačku, dobivši mačiji nos i rep.

Daba je redizajniran mnogo puta tokom godina, izgubivši svoj rep 1932. godine u crtanom filmu *Ludi pas*, a i postepeno je gubio životinjske osobine i postao je sve sličniji čoveku. Daba je u mnogim Mikijevim crtaćima igrao zlikovca koji je gajio osećanja prema Mini, što je rezultovalo da je on kidnapuje i da Miki mora da je spase. Takvi crtaći su *Miki s dva pištolja*, *Građenje građevine*, *Šangaj* i *Uzmi konja!*.

U crtanom filmu *Šangaj* iz 1934. godine, Daba je ponovo redizajniran i ovog puta je dobio mačije brkove i uši, kao i bledo lice. Njegov nos i njuška su takođe blago promenjeni. Ovaj izgled je kratko trajao, zato što je u crtanom filmu *Šinter* (1934)izgubio brkove. Njegova drvena noga je poslednji put viđena 1935. godine u crtanom filmu *Mikijeva servisna stanica*. Daba se nije pojavljivao sve do crtanog filma *Dan selidbe* iz 1936. godine, što je njegovo prvo pojavljivanje u boji.

Osim kao Mikijev neprijatelj, Daba je otpočeo da se pojavljuje i kao antagonista u crtanim filmovima Mikijevih prijatelja, uključujući i Paju, čija je popularnost rasla. Daba je počeo svoje rivalstvo sa Pajom u crtanom filmu *Patak pozornik*, iako su se njih dvojica suočavali u Mikijevim crtanim filmovima *Šinter* i *Dan selidbe*. Kao kontrast na odnos Mikija i Dabe, gde se njihovi rivalski odnosi čine jednaki, Paja se mnogo više plaši Dabe, kome često posluži kao vreća za udaranje.

U *Patku pozorniku*, Daba je čak pokušao da ubije Paju sa mitraljezom, ali se zaustavio kada je video da to nije Paja policajac (u osnovi to jeste bio Paja, samo maskiran u bebu).

Osim sa Pajom, Daba se suočio i sa drugim Mikijevim prijateljima, uključujući Šilju (počevši sa crtaćem *Šilja s dva pištolja*), Plutona (u nekoliko Mikijevih crtaća), čak i Čipa i Dejla (u crtanom filmu *Usamljena veverica*).

Daba se poslednjih godina pojavio u popularnim Diznijevim projektima i podstao je jedan od najvažnijih likova Diznijeve kompanije. Pojavio se u popularnim TV serijama, kao što su *Šiljina ekipa*, *Mikijev klub* i *Mikijeva igraonica*.

## Filmska pojavljivanja

### *Mikijeva Božićna pesma*

U crtanom filmu iz 1983. godine, *Mikijevoj Božićnoj pesmi*, adaptaciji Čarls Dikensove novele *Božićna pesma*, kao i u albumu *Diznijeva Božićna pesma* iz 1974. godine, Daba je igrao ulogu Duha Božićne budućnosti. On je predstavljen kako nosi kapljaču i puši cigaretu. On je u ovom filmu imao samo jednu rečenicu i to odgovor na Skrudžovo pitanje: "Čiji je ovo usamljeni grob?" ("Pa tvoj, Ebenizere. Najbogatijeg čoveka na groblju."). Nakon te rečenice Daba je počeo sa zlim smehom i gurnuo je Skrudža u grob. Ovo je nesumljivo najmračnija Dabina uloga.

U originalnom albumu *Diznijeva Božićna pesma*, Duh Božićne budućnosti nije bio Daba, već Zla kraljica, prerušena u vešticu.

### *Kraljević i prosjak*

U adaptaciji *Kraljevića i prosjaka*, Marka Tvena, Daba je ponovo bio glavni antagonista, ovog puta kapetan garde engleskog kralja.

Kada je Daba primetio da je kralj na samrti, on i njegove sluge, "lasice", su otpočeli sa teroriziranjem naroda, govoreći da deluju "u ime kralja".

Nakon raznih peripetija, kraljev sin, princ zamenjuje mesto sa svojim siromašnim dvojnikom, Mikijem Mausom (inače, Daba je sa dvora izbacio princa, misleći da je on Miki). Nakon prinčevog napada na lasice koje su terorizirale narod, Daba je obavešten da im se suprotstavio neko ko liči na princa, ponašao se rojalno i imao je kraljevski prsten. Daba je tada shvatio da je izbacio princa.

Kada je kralj preminuo, Daba je zapretio Mikiju, da ako ga ne sluša, njegov pas Pluton će umreti. Nakon toga u selu, Daba pronalazi pravog princa i zaključava ga u tamnicu. Tokom krunisanja, Daba i dalje preti Mikiju, da ako ga ne sluša, Pluton će umreti, međutim u dvoranu ulaze princ sa prijateljima, pobeđuju Dabu i sve se vraća u normalu.

Ovo je druga Dabina najmračnija uloga, iz razloga što nije prikazana Dabina duhovitost, a i zato što je Daba krao od naroda u ime mrtvog kralja.

### *Šiljin film*

Kao i u seriji *Šiljina ekipa*, Daba je Šiljin komšija. Daba često daje Šilji savete u odgajanju, rekavši mu da Maksa treba držati na oku. Daba objašnjava Šilji, kako Daki ide sa njim na kampovanje i da mora da provodi vreme sa svojim roditeljem. To je navelo Šilju da povede Maksa na pecaroški put.

Daba je prikazan kako dolazi u prikolici sa Dakijem u šumu gde su Maks i Šilja kampovali. Tu Daba kaže Šilji da otac mora kontrolisati svog sina i poziva ih na večeru, ali Šilja odbija zato što želi naučiti Maksa da peca. Tu se dešava scena kada se Šilja i Maks uplaše od Bigfuta, što natera Dabu da ode.

Daba se pojavljuje i u motelu gde Maks i Šilja odsedaju. Kada Daba čuje kako je Maks rekao Dakiju da je promenio rutu na mapi, on to kaže Šilji koji mu ne veruje, ali pogleda mapu i uveri se da je Daba u pravu.

Na kraju filma Daba koji na TV vidi Šilju i Maksa na bini Pauver Lajnovog koncerta, ispljune piće (pivo) na televizor zbog šoka.

### *Mikijevo bilo jednom na Božić*

Daba se prvi pojavio u Šiljinom segmentu, čija se radnja dešava pre događaja iz *Šiljine ekipe*. Daba je Šiljin komšija, samo što se ne pojavljuje Dabina porodica. Daba je rekao Maksu da Deda Mraz ne postoji, što je srušilo Maksov duh i nateralo ga da traži dokaze o Deda Mrazovom postojanju. Maks je slučajno pomislio da je jedan od braće Buldog Deda Mraz, kada ga je video kako izlazi iz Dabinog dimnjaka (pljačkao ga je), a kasnije je i uhapšen. Na kraju se Deda Mraz pojavljuje i sav Šiljin sneg oduva u Dabino dvorište.

Kasnije, Daba se pojavljuje i u Mikijevom segmentu i predstavljao je Mikijevog šefa. Daba prodaje preskupe Božićne jelke. Zahvaljujući Mikiju, siromašna porodica je pronašla predivnu Božićnu jelku i dobila je jeftinije, što je naljutilo Dabu, koji je Mikiju uzeo novac i otpustio ga. Daba je pogrešno stavio cigaru u svoj džep, izazvavši požar i izgaranje svih njegovih preskupih jelki.

### *Ekstremni Šiljin film*

Dodađaji iz ovog filma smešteni su u vreme nakon događaja iz *Šiljinog filma*, gde su Daki, Maks i Bobi stasali za koledž. Daba se pretvarao kako mu je teško što Daki odlazi, ali u stvari radovao se zato što je planirao da Dakijevu sobu pretvori u sobu za kuglanje.

Kasnije, Šilja gubi posao i mora da se vrati na koledž kako bi završio godinu koja mu fali. Tokom niza peripetija (s obzirom da je Šilja izabrao Maksov koledž), on se vraća kući gde ga Daba savetuje šta da radi.

### *Miki, Paja i Šilja: Tri musketara*

U crtanom filmu u kome su Miki, Paja i Šilja glumili tri musketara, Daba se pojavio kao glavni antagonista i to kao kapetan Daba. Ovde se posle dugog niza godina Daba pojavio sa svojom drvenom nogom.

U ovom filmu, Daba je kapetan musketara, za vreme vladavine princeze Mini, koja je uskoro trebala biti krunisana za kraljicu. Daba je pokušao atentat na nju (tj. zadužio je braću Buldoge da to urade umesto njega), koji je ona preživela i zato je zatražila da joj Daba odredi telohranitelje-musketare. Daba zadužuje njegova tri kućepazitelja, Mikija, Paju i Šilju, koje on smatra nesposobnima (Mikija smatra malim, Paju kukavicom, a Šilju glupim). U osnovi njih trojica pokazuju da su zaista dobri u odbrani princezinog života, kada je spasu iz Dabine zamke.

Nakon što je Šilja kidnapovan od strane Dabine pomoćnice Belke, Paja beži, a Miki biva kidnapovan od strane Dabe. Mini je takođe kidnapovana i nateran od strane Dabe da se odrekne krune, ali nakon što su se Miki, Paja i Šilja ujedinili i nakon kraće borbe Daba biva poražen i sve se vraća u normalu.

## Televizijska pojavljivanja

### *Pačije priče*

U prvoj sezoni *Pačijih priča*, Daba se pojavio u nekoliko epizoda. Međutim, on je predstavljao svaki put drugačije karaktere. Zbog toga, u nekim epizodama on pravi primirje sa Bajinom grupom. Različite "Dabe" su čak prikazane da žive u dva različita vremenska perioda, a Baja nije prepoznao ni jednog, iako ih je u suštini, ranije video.

### *Šiljina ekipa*

Daba je glavni antagonista serije *Šiljina ekipa* iz 1992. godine. Kao i Šilja i Daba ima svoju porodicu; ženu po imenu Dama, sina po imenu Daki (ili Daba Junior), kao i ćerku po imenu Daga. Ima i psa po imenu Čensau. Oni su prve komšije Šilji i Maksu. Daba poseduje prodavnicu polovnih vozila, iako nije zao kao ranije, on je i dalje spletkaroš i spreman je da prevari.

Njega veoma nervira njegov dobrodušni, ali šeprtljasti komšija Šilja. Daba često voli da muči, maltretira i manipuliše svog sina Dakija. Nekada se desi da se Daba oseća krivim zbog svojih postupaka.

Daki je totalno drugačiji od svog oca. On često pokazuje strah od svog oca, kao i gnušanje od provođenja vremena sa njim. Daba često smatra da to nije strah, već poštovanje. Iako se često ovako ponaša, Daba pokazuje ponekad i ljubav, brigu i strah za svog sina.

U pilot epizodi "Zauvek šeprtlja" rečeno je da je jedan od glavnih razloga zašto Daba ne voli Šilju, to što je Šilja uzrokovao Dabinu nesreću tokom utakmice u srednjoj školi (to je uzrokovalo i da tim izgubi utakmicu). Međutim u *Šiljinom filmu* i u *Ekstremnom Šiljinom filmu*, čini se da je Daba malo spustio loptu i da je prijateljski nastrojen prema Šilji.

U ovoj seriji glas je Dabi pozajmljivao Džim Kamings.

### *Mikijeva fabrika*

Nakon *Šiljine ekipe*, Daba se pojavio u seriji *Mikijeva fabrika*, gde se opet ponašao kao zlikovac.

Kao i u klasičnim crtanim filmovima, on je često nasilan prema drugima i često kidnapuje Mini.

U većini crtaća ove serije, Daba je prikazan kao kriminalac, ali se desilo i da je uspešni biznismen, profesionalni trkač, pa čak i Pajin kolega sa posla.

### *Mikijev klub*

U *Mikijevom klubu*, Daba je vlasnik zemljišta na kome se nalazi klub.

U mnogim epizodama je prikazano kako on želi da zatvori klub, sabotirajući šou. Njegova sabotiranja se kreću od krađe crtanih filmova pa sve do kvarenja klima uređaja.

Daba se može videti kao deo Diznijevih zlikovaca u filmu *Mikijev klub zlikovaca*. Iako je u seriji predstavljao glavnog antagonistu, u filmu je imao sporednu ulogu.

Međutim, postoji i epizoda "Dabin klub zlikovaca" koja ima sličnu radnju kao i film, osim što u njoj Daba preuzima klub i postavlja zlikovce da zamene Mikija i ekipu. Na kraju biva pobeđen.

### *Mikijeva igraonica*

Daba se pojavio u mnogim epizodama 3D serije *Mikijeve igraonice*. Iako je i u ovoj seriji ostao negativac, Dabina zlokobnost je prilagođena predškolskom uzrastu. Daba, iako je negativac, članovi Mikijeve igraonice ga uprkos svemu smatraju prijateljem.

### *Miki Maus*

Daba se pojavio i u animiranoj seriji *Miki Maus*, kao antagonista. Njemu je ponovo vraćena njegova drvena noga.

Njegovo prvo pojavljivanje bilo je u epizodi "Istočen". Ovde je Daba nepobedivi svetski šampion boksa. Nakon jednog njegovog meča, Šilja je predložio Mikija da se suoči sa njim. Iako se na početku Miki predomišlja, odlučuje da se obračuna sa Dabom.

Daba je imao kameo u epizodi "Pseći biskvit" gde je viđen kao šinter.

U epizodi "Čarapa bandit", Daba predstavlja lopova koji krade ljudima po jednu čarapu, koja mu odgovara za jednu nogu.

## Kratka pojavljivanja

Daba je imao nekoliko pojavljivanja u seriji *Antologijske serije Volta Diznija*, naročito u epizodama koje su vezane za Mikija i ekipu.

Daba je imao pojavljivanje u uvodnoj špici serije *Klub Mikija Mausa*.

Daba je imao kameo kao policajac iz Crtaćgrada, na kraju film *Ko je smestio zeki Rodžeru*. On se vidi s leđa zajedno sa Spajkom buldogom i Horacijem u policijskoj uniformi. Ovo se može videti, pre nego na scenu stupaju Gica Prasić i Zvončica.

Daba je imao kratko pojavljivanje u "Crtani film u ćošku" epizodi seriji *Bonker*.

## Štampani materijal

Ranijih godina Mikijevih novinskih stripova, Daba je prikazan kao saradnik Mrkija Mrgudića i izgleda mnogo muskulatorniji od njegovih pojavljivanja na filmu.

U ranijim Mikijevim stripovima, Daba se obično udruživao sa drugim Mikijevim neprijateljima, kao što su Ilija Jastreb i Crna Mrlja. Daba se kasnije udruživao sa drugim Diznijevim zlikovcima, kao što su Bajini neprijatelji (braća Buldozi i Maga Vračević), Madam Mim, kapetan Kuka i Zla Kraljica u svojem veštičjem obliku.

## Video igrice

Daba se pojavljivao u mnogim Diznijevim igricama, kao što su *Mikijeva Mauskapada*, *Kvak udarac*, *Svet Iluzija*, *Diznijev magični zadatak*, *Mikijeva Manija*.

### *Kraljevstvo srca*

Daba se pojavio kao sporedni antagonista igrice *Kraljevstvo srca*. Predstavlja Grdaninog sluga i sledi njene naredbe.

### *Mikijeva epska avantura*

Dabin dvojnik u Zaboravgradu Veliki Zli Daba, živi u glavnoj ulici.

## Diznijevi parkovi

Daba je jedan od poznatijih domaćina Diznijevih parkova uz Miki Mausa, Paju Patka, Patu, Mini, Šilju, Plutona, Baju...

Daba se često pojavljuje u različitoj odeći, a često se pojavljuje i sa svojom drvenom nogom.

## Zanimljivosti

* Iako je Daba mačak, često ga mešaju sa psom.
* Daba i Šilja su jedini klasični Diznijevi likovi, koji imaju svoju biološku decu.

Kategorija:Mikijeva epska avantura
Kategorija:Mikijeva fabrika
Kategorija:Mikijeva igraonica
Kategorija:Mikijev klub
Kategorija:Miki Maus (serija)
Kategorija:Miki i prijatelji
Kategorija:Šiljin film
Kategorija:Ekstremni Šiljin film
Kategorija:Likovi iz stripova
Kategorija:Likovi iz video igrica
Kategorija:Likovi iz serija
Kategorija:Likovi iz filmova
Kategorija:Mikijevo bilo jednom na Božić
Kategorija:Bonker
Kategorija:Mačke
Kategorija:Diznijevi likovi
Kategorija:Mikijeva radionica
Kategorija:Pačije priče